CELEX: 62021CN0303
Language: hr
Date: 2021-05-11 00:00:00
Title: Predmet C-303/21: Tužba podnesena 11. svibnja 2021. – Europska komisija/Talijanska Republika

12.7.2021   
            
            
               HR
            
            
               Službeni list Europske unije
            
            
               C 278/37
            
         
      Tužba podnesena 11. svibnja 2021. – Europska komisija/Talijanska Republika
      (Predmet C-303/21)
      (2021/C 278/51)
      Jezik postupka: talijanski
      
         Stranke
      
      
         Tužitelj: Europska komisija (zastupnici: W. Roels, A. Spina, agenti)
      
         Tuženik: Talijanska Republika
      
         Tužbeni zahtjev
      
      Komisija od Suda zahtijeva da:
      
                  —
               
               
                  utvrdi da je Talijanska Republika, time što je građane Europske unije koji nisu talijanski državljani i koji se nemaju namjeru nastaniti u Italiji isključila iz sustava snižene porezne stope kod stjecanja prve, neluksuzne stambene nekretnine na talijanskom državom području, povrijedila obveze koje ima na temelju članaka 18. i 63. Ugovora o funkcioniranju Europske unije;
               
            
                  —
               
               
                  naloži Talijanskoj Republici snošenje troškova.
               
            
         Tužbeni razlozi i glavni argumenti
      
      Snižena stopa poreza na promet nekretnina za stjecanje stambene nekretnine u Italiji (prva kuća) primjenjuje se pod određenim uvjetima, među kojima je taj da se nekretnina nalazi na području općine u kojoj porezni obveznik ima prebivalište ili u kojoj namjerava prijaviti prebivalište u roku od 18 mjeseci nakon stjecanja nekretnine. Radi primjene te porezne olakšice, takav uvjet primjenjuje se na jednak način i na talijanske državljane i na državljane drugih država članica. Ipak, na temelju odredbi koje su predmet ove tužbe, takav uvjet ne moraju ispuniti samo talijanski državljani koji zbog poslovnih razloga žive u inozemstvu.
      Komisija smatra da predmetno nacionalno zakonodavstvo, time što u svrhu porezne olakšice propisuje da je talijansko državljanstvo poreznih obveznika odlučujući čimbenik koji dovodi do razlikovanja talijanskih državljana od državljana drugih država članica, čini izravnu diskriminaciju na temelju državljanstva zabranjenu člankom 18. UFEU-a.
      Komisija nadalje smatra da s obzirom na to da je stjecanje nekretnine na državnom području države članice od strane nedržavljana ulaganje u nekretnine obuhvaćeno kretanjem kapitala između država članica, povlašteni tretman državljana države članice predviđen u predmetnom nacionalnom zakonodavstvu čini ograničenje slobodnog kretanja kapitala zabranjeno člankom 63. stavkom 1. UFEU-a koje se ne može objektivno opravdati na temelju članka 65. prvog i trećeg stavka UFEU-a.